Райнер Мария Рилке
II.Както някой взет набързо от майстора лист…

Превод от немски: Петър Велчев, 1979

chitanka.info

Както някой взет набързо от майстора лист

му отнема най-истинския щрих на творбата —

така грабват за миг и огледалата

оня смях на девойките, единствен и чист,

с който те възприемат изгрелия ден,

или вечер — светлика на усърдни лампади.

И в дъха на лицата им истински, млади,

ще се плъзне след време един лъч отразен.

Колко погледи край опушената камина

са следели как пламъкът мре в пепелта:

ах, очи на живота изгубени, тленни!

Нима земните загуби знаят мнозина? —

само който прославил е чрез песента

как сърцата се раждат за цели вселени.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.